ΓΡΑΠΤΗ ΕΡΩΤΗΣΗ P-2028/97 υποβολή: Nel van Dijk (V) προς την Επιτροπή (5 Iουνίου 1997)

Θέμα: Ευρωπαϊκές επιδοτήσεις για τη θανάτωση χοιριδίων

Στις 4 Φεβρουαρίου 1997, διαπιστώθηκε περίπτωση πανώλης των χοίρων σε χοιροστάσιο του Venhorst. Έκτοτε, έχουν κριθεί μολυσμένες 168 άλλες εκμεταλλεύσεις. Η μετάδοση της νόσου συνεχίζεται και στις αρχές Απριλίου διαπιστώθηκαν περιπτώσεις πανώλης στο κέντρο του Wanroij που είχε προμηθεύσει με σπέρμα 1675 χοιροστάσια των Κάτω Χωρών. Τα αποτελέσματα των ερευνών που διεξάγονται στις εν λόγω εκμεταλλεύσεις θα καταστούν γνωστά στα τέλη Ιουνίου.

Λόγω των απαγορεύσεων μεταφοράς που εξήγγειλε το ολλανδικό Υπουργείο Γεωργίας, οι ιδιοκτήτες των εκμεταλλεύσεων δεν μπορούν να απομακρύνουν ούτε χοίρους ούτε κοπριά. Επειδή όμως το μέτρο αυτό δεν συνοδεύτηκε από καμία απαγόρευση αναπαραγωγής, τα χοιροστάσια πάσχουν από υπερπληθυσμό. Η επίλυση της κρίσης επιδιώκεται μέσω της θανάτωσης τουλάχιστον 500.000 χοιριδίων ηλικίας τριών έως επτά ημερών.

Για άλλη μια φορά, η Επιτροπή επιδοτεί το εν λόγω έκτακτο μέτρο.

1. Κρίνει η Επιτροπή λογικό να θανατώνονται νεογέννητα χοιρίδια ενώ συνεχίζεται κανονικά η γονιμοποίηση των θηλυκών χοίρων, παρά το γεγονός ότι ουδόλως έχει αναχαιτισθεί η επιζωοτία;

2. Συμμερίζεται η Επιτροπή την άποψη ότι θα ήταν φρονιμότερο να επιδοτηθεί ο έλεγχος των γεννήσεων και ότι επιβάλλεται η άμεση (και περιορισμένη) απαγόρευση αναπαραγωγής;

3. Κρίνει η Επιτροπή ότι η ανακάλυψη του εμβολίου Marker θα μπορούσε να αποτελέσει έναυσμα ώστε να εξετασθεί η δυνατότητα βραχυπρόθεσμης αναθεώρησης της απαγόρευσης εμβολιασμού των χοίρων που προορίζονται για την εξαγωγή;

Απάντηση του κ. Fischler εξ ονόματος της Επιτροπής (1 Ιουλίου 1997)

1. Η θανάτωση των νεογέννητων χοιριδίων αποτελεί μία από τις διάφορες δυνατότητες υποστήριξης των ολλανδών παραγωγών χοίρων που έχει ως σκοπό την υπέρβαση των δυσκολιών που υφίστανται λόγω της συνέχισης της κλασσικής χοίρειας πανώλης στις Κάτω Χώρες. Κατόπιν της επείγουσας αίτησης των ολλανδικών αρχών, η Επιτροπή συμπεριέλαβε την θανάτωση των εν λόγω χοιριδίων στα εξαιρετικά μέτρα υποστήριξης της αγοράς που αναφέρονται στον κανονισμό (ΕΚ) αριθ. 413/97 ((ΕΕ L 62 4.3.1997 )), με σκοπό τη μείωση των δαπανών κατά τους προσεχείς μήνες, την μείωση του βάρους των ζώων που παραδίδονται στις αρχές καθώς και να δυνηθεί λίαν προσεχώς να σταματήσει τη συρροή των βαρέων χοιριδίων και των χοίρων προς πάχυνση.

2. Κατά την έναρξη του Ιουνίου, οι ολλανδικές αρχές θέσπισαν την απαγόρευση γονιμοποίησης των θηλυκών χοίρων στο κέντρο της περιοχής που επλήγη από την επιδημία, κοντά στο Venhorst. Η Επιτροπή είναι ικανοποιημένη με το εν λόγω μέτρο, που δικαιολογείται λόγω της πιθανής διάρκειας της επιζωοτίας και της ανάγκης λήψεως τελείως νέων μέτρων καταπολέμησης αυτής. Οι ολλανδικές αρχές προετοιμάζουν ένα σύστημα αποζημίωσης των κατόχων των εν λόγω θηλυκών χοίρων και ζήτησαν την συγχρηματοδότηση του εν λόγω μέτρου από την Επιτροπή. Η αίτηση εξετάζεται επί του παρόντος.

3. Για τη λήψη πληροφοριών σχετικά με τα ενδεχόμενα οφέλη και μειονεκτήματα όσον αφορά την χρησιμοποίηση του εμβολίου Marker κατά τη διάρκεια μίας επιδημίας, η Επιτροπή κάλεσε την επιστημονική κτηνιατρική επιτροπή να γνωμοδοτήσει σχετικά με το εν λόγω πρόβλημα. Τα αποτελέσματα της μελέτης αυτής, η οποία πραγματοποιείται από την επιστημονική επιτροπή, καθώς και τα αποτελέσματα δύο μελετών, που χρηματοδοτούνται εν μέρει από την Κοινότητα και πραγματοποιούνται στο Βέλγιο ((ΕΕ L 7 10.1.1996 )) και στην Γερμανία ((ΕΕ L 240 20.9.1996 )), όσον αφορά την επιδημιολογία του κλασσικού χοίρειου πυρετού, θα επιφέρουν πληροφορίες σχετικά με την μετάδοση του ιού, την ανακάλυψη της μόλυνσης και τον αγώνα που διεξάγεται κατά της χοίρειας πανώλης στοιχεία μέγιστης σημασίας για την Επιτροπή λόγω της προσεχούς αναθεώρησης της νομοθεσίας σχετικά με τα μέτρα καταπολέμησης του κλασσικού χοίρειου πυρετού.

Κανένα εμβόλιο Marker κατά του κλασσικού χοίρειου πυρετού δεν έχει επί του παρόντος λάβει άδεια κυκλοφορίας στην αγορά στο πλαίσιο της κοινοτικής νομοθεσίας που θεσπίσθηκε στην οδηγία 90/677/ΕΚ ((ΕΕ L 373 31.12.1990 )), του Συμβουλίου, σχετικά με τα κτηνιατρικά φάρμακα και περί προβλέψεως συμπληρωματικών διατάξεων για τα κτηνιατρικά ανοσιολογικά φάρμακα, γεγονός που σημαίνει ότι τα στοιχεία όσον αφορά τη δράση, το αβλαβές και την ασφάλεια ενός τέτοιου εμβολίου δεν είναι διαθέσιμα. Η Επιτροπή γνωρίζει τις προόδους που έχουν πραγματοποιηθεί στα εμβόλια Marker χάριν της βιοτεχνολογίας. Η Επιτροπή δεν θα παραλείψει να μελετήσει την επίπτωση που θα μπορούσε να έχει η χρησιμοποίηση των εμβολίων.